Vegleg fjölskylduhátíð á vígslu Grábrókarveitu Vígsla Gráborgarveitu , nýrrar vatnsveitu Orkuveitu Reykjavíkur í Borgarfirði , fer fram föstudaginn 5. janúar 2007 með veglegri hátíð . Það gerist ekki á hverjum degi að heilt sveitarfélag fái aðgang að nýrri vatnsveitu sem þessari , þar sem hraunsíað hágæða vatn úr Norðurárdal mun leika um krana íbúanna . Því þótti tilefni til að fagna tímamótunum með hátíð allrar fjölskyldunnar í stað hefðbundinnar skálarræðusamkomu . Vígslan fer fram í Skallagrímsgarði í Borgarnesi ef veðurguðirnir samþykkja þá tilhögun . Ef ekki þá verður athöfnin færð inn í íþróttahúsið í Borgarnesi . Vígslan hefst kl. 17:00 með stuttum ávörpum . Að þeim orðum sögðum mun hvert atriðið reka annað : Snorri Hjálmarsson tenór ásamt Páli á Húsafelli með steinhörpuna stíga fyrstir á stokk , þá kemur Bjarni töframaður og galdrar , barnakór flytur nokkur lög , Gísli Einarsson flytur vatnshugvekju og síðast en ekki síst kemur stórsveitin Á móti sól með Magna Ásgeirssyni í broddi fylkingar og skemmtir í Skallagrímsgarðinum . Hátíðinni lýkur síðan með mikilli flugeldasýningu á íþróttavallarsvæðinu sem björgunarsveitin Brák stýrir . Á meðan dagskrá verður á sviði munu skátar úr Borgarnesi , sem eru á leið á alheimsmót skáta næsta sumar , sjá um að skenkja gestum í Skallagrímsgarði heitu kakói og kleinum í boði OR . Einnig munu " klakaskurðarmeistarar " vera að störfum meðan dagskrá varir . OR vonast til að sem flestir sjái sér fært að mæta í Skallagrímsgarðinn og minnir fólk á að klæða sig eftir veðri , í samræmi við árstíma og verðurfar . Þegar Orkuveitan eignaðist vatnsveiturnar í Borgarnesi og á Bifröst var það áskilið við kaupin að fyrirtækið réðist í endurbætur á vatnsöflun fyrir héraðið , sem þegar voru áform um . Víða í byggðum Borgarfjarðar var þá úrbóta þörf hvað varðar magn neysluvatns og gæði þess . Vænlegast þótti að leita fanga í Grábrókarhrauni og við tilraunaboranir þar á árinu 2004 fundust prýðileg vatnsból í grennd við Bifröst . Nú er lokið lögn nýrrar vatnsæðar allt frá Bifröst í Borgarnes og er hún ríflega 30 kílómetra löng . Á leiðinni eru nokkrar stórar sumarhúsabyggðir auk bújarða og gefst þeim kostur á að tengjast nýju lögninni . Talsverður skortur hefur verið á góðu neysluvatni í nokkrum þessara byggða og munu byggðirnar í Munaðarnesi og Stóru Skógum t.a.m. njóta vatns úr Grábrókarveitunni . Lagning vatnsleiðslunnar hefur staðið frá árinu 2004 en leitast var við að fella framkvæmdir við lögn hennar saman við vegagerð . Lögnin liggur meðfram þjóðvegi 1 um Borgarfjörð en síðustu misseri hafa endurbætur staðið yfir á hringveginum á hluta milli Borgarness og Bifrastar . VST í Borgarnesi hannaði nýju veituna en verktakafyrirtæki heimamanna , Borgarverk og Sólfell , sáu að mestu um verklegar framkvæmdir .